khistorydata/jeongjo-sjw-relations huggingface dataset:
정조 13년
申耆以訓鍊都監言啓曰集春門北邊宮墻一間半頹落把守處連接舊築將頹八間半撤毁改築而間數稍爲廣濶把守軍兵令該營量宜加定事自兵曹草記矣廣智營軍十五名除出與前把守軍五名將校一人合力限畢築間嚴加守直之意敢啓傳曰知道
정조 13년
李書九以禁衛營言啓曰本營千摠趙㠎身病猝重勢難察任改差何如傳曰允
정조 13년
申耆以御營廳言啓曰本廳字內內司僕南邊宮墻頹圮四間連接舊築將頹處六間一竝撤毁今日始役而間數稍廣把守軍兵令該營量宜加定與前把守軍合力守直事自兵曹草記矣東營入直軍五名除出與前把守軍十五名合力限畢築間嚴加守直之意敢啓傳曰知道
정조 13년
己酉四月初四日辰時上御誠正閣京畿監司入侍時左副承旨金光默假注書鄭履綏記事官李宗烈記注官金鳳顯京畿監司趙鼎鎭以次進伏訖上曰行副司直權導入侍出榻敎上曰景慕宮提調入侍出榻敎宗烈承命出與行副司直權噵景慕宮提調尹塾偕入進伏上曰中宮殿進御加味歸朮湯五貼依前方更爲煎入出榻敎鼎鎭曰高陽大慈洞新作路事旣以稟定故臣躬審其形止則間有小峴雖不甚峻急山路狹隘難容數馬隊而修治之際亦多民田之潬入故敢此仰達矣上曰更觀事勢民情從後稟處可也出擧條鼎鎭曰今春行幸時以朔寧郡稷還限萬石作錢移貿於道內穀少邑之意陳達蒙允而高陽則租五千石價以五千兩爲定交河則租二千石價以二千兩爲定以惠廳每年所送臣營之撥錢先爲推移以給稷還則限數年次次作錢以爲充補撥錢之地矣卽聞兩邑民情則每石價一兩差爲不足多不願受云民情旣如此則似當有闊狹之道臣意則稷價高歇旣難預知撥錢充補亦非時急每石加定二錢竝駄價撥錢中姑先加給使之除耗貿取而稷還作錢之後若與兩邑分給之數相當則固好而或有不足之事則依坡州軍餉添補例嶺湖南牟麥還耗中推移劃送則似合便宜故敢此仰達矣上曰令該廳論理草記稟處可也出擧條鼎鎭曰加平郡結案罪人李希景卽是闕門付榜者而去丁未三月逃失刻期跟捕之意其時道臣嚴關鎭營而過了百日之限故該郡守趙光逵段其罪狀令攸司稟處不謹守直之刑鎖等段如法刑配事有所狀聞矣加定百日之限使之譏捕事判下而又過加定之限不得捉納守令刑鎻之論勘乃是應行之例而時値藏刑不敢循例上聞前前道臣徐有防據此實狀論移秋曹矣今則用刑已久而莫重罪人之尙未斯得極爲稽忽連加嚴飭於四鎭營多岐譏捕而當該郡守趙光逵罪狀不可一向仍置令攸司稟處刑鎻等段依律刑配實合格例故敢此仰達矣上曰依爲之出擧條鼎鎭曰鎭安大君墓今方改封築而祭廳則主家限十間請建云此則有不敢自下擅便者以狀啓稟處乎上曰然則以狀啓稟處可也上曰今番雨水何如云耶鼎鎭曰浦邊覆沙處今方濬沙起墾田間潰決處亦爲補築播穀故或給農糧或給空石趁今修治而牟麥則姑未茁長故別無傷損矣上命鼎鎭先退上曰重臣進前噵進伏上曰久未見卿今因肅謝入闕特爲召見而神觀韶華不減前日矣噵曰賤疾癃痼筋力衰敗無復餘地矣上曰卿模出畫像耶噵曰畫像則無矣上曰卿見沈象奎之科慶誠奇幸矣噵曰罔非洪造感惶無地矣上曰卿何爲請休退耶耆舊在朝實爲美事已退之臣猶且起廢在朝之臣豈或退去耶視聽與寢食何如噵曰耳雖不聾視則全暗寢食減損近尤甚矣上仍命先退上曰提調進前塾進伏上曰卿見作路形便乎塾曰昨與前提調守禦使同爲看審而若以右墻內作路則道路甚狹勢將退墻五十間然則財力之費當不些矣上曰宮墻豈可退築耶然則舊路以莎草修補可矣改路事姑爲徐徐議定好矣宮墻之外新設朝房所見比前稍勝此不過外面守護處而是亦寓慕展誠之一端也塾曰臣兼管掌苑署提擧已有年所矣本署以莫重供上衙門殘罷則爲各司中第一殘署數三員役全不成樣甲申釐正之後七處東山若干所收又爲減縮且民家家垈收貰比前減十之七八近十年以來不得已稱貸於貢人轉成謬例今年則姑未貸下而自閏朔以後則將萬不得已先貸於貢人云如許殘署若屬諸他司則可有支保之道而若未則必有別般救弊之擧然後可存本署之名故臣與該署郞官爛熳商確則若得千餘兩給貸錢限五年流伊還報而得其利條以代自閏朔先貸之數一年不爲貸用則自翌年可革此弊故敢此仰達矣上曰令廟堂從長拮据期於蘇弊之地可也出擧條命退諸臣以次退出
정조 13년
都承旨李祖源齋宿左承旨趙衍德齋宿右承旨韓晩裕齋直左副承旨李書九齋宿右副承旨曺遠振齋宿同副承旨申耆齋直注書二員未差假注書沈奎魯齋宿李海隣齋直事變假注書安廷善仕
정조 13년
申耆啓曰明日再明日國忌齋戒正日相値視事頉稟之意敢啓傳曰知道
정조 13년
申耆啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 13년
申耆啓曰大司憲尹尙東掌令成鼎鎭任希遠持平朴思機牌招啓辭未下持平權中憲執義許晊在外監察茶時之意敢啓傳曰知道
정조 13년
傳于韓晩裕曰領敦寧留待
정조 13년
傳于韓晩裕曰領敦寧入侍
정조 13년
吏曹參議前望單子入之金光默落點
정조 13년
有政吏批判書李𡊠進參判具庠式暇參議金光默牌不進同副承旨申耆進以曺遠振爲承旨李義行爲漢城右尹李勉兢爲工曹參議吳著爲敦寧都正尹師國爲知義禁金光鉉爲直講吳載純爲分內醫提調同義禁單尹師國
정조 13년
兵批判書鄭好仁進參判柳誼病參議洪秉聖入直參知李敏采病右承旨韓晩裕進以韓後裕朴長漢鄭亨輔崔瑞鼎爲僉知李益懋爲內禁將洪尙德爲武兼李達觀爲多大浦僉使崔斗恒爲西平萬戶副司直鄭宇淳金頤柱金載瓉李寬李穦副司正李得江鄭履綏竝單付摠戎把摠南正周前縣監沈寬鎭以上今加折衝
정조 13년
承旨前望單子入之李祖源落點
정조 13년
趙衍德啓曰新除授右副承旨曺遠振卽爲牌招察任何如傳曰允
정조 13년
申義淳在外代以姜時煥爲事變假注書
정조 13년
姜時煥在外代以安廷善爲事變假注書
정조 13년
傳于李書九曰軍士房承旨入侍
정조 13년
傳于趙衍德曰明日出宮路由館峴
정조 13년
申耆啓曰永祐園親祭祭文當爲製進大提學吳載純卽爲牌招何如傳曰允
정조 13년
李書九啓曰大提學吳載純牌不進推考傳旨今方捧入而親祭祭文製進一時爲急更卽牌招何如傳曰允
정조 13년
傳于李祖源曰德川郡守令該曹口傳差出
정조 13년
吏曹口傳政事以金熙朝爲奉常正申曮爲德川郡守
정조 13년
傳于申耆曰明日出宮門路以協陽門爲之
정조 13년
李祖源啓曰明日大駕詣永祐園入齋室後王大妃殿惠慶宮問安何承旨進去乎敢稟傳曰右承旨進去
정조 13년
申耆以兵曹言啓曰今四月初六日大駕詣永祐園展拜時左邊捕盜大將趙心泰以別雲釰實差隨駕矣還宮間右邊捕盜大將李漢豐姑令兼察何如傳曰允
정조 13년
申耆啓曰因兵曹草記永祐園展拜時左邊捕盜大將趙心泰以別雲釰隨駕還宮間右邊捕盜大將李漢豐姑令兼察事允下矣右邊捕盜大將李漢豐卽爲牌招以爲聽傳敎之地何如傳曰允
정조 13년
鄭履綏改差代以沈奎魯爲假注書
정조 13년
以訓鍊都監屛門把守單子傳于申耆曰門外屛門把守竝除之各營準此
정조 13년
李祖源以吏曹言啓曰卽接奉常寺牒報則明日永祐園親祭時典祀官例以本寺正塡差而正宋景煥在外合有變通云奉常寺正宋景煥改差其代口傳備擬以入之意敢啓傳曰允
정조 13년
李祖源以禮曹言啓曰今四月初六日永祐園親祭時自上當有散致齋之禮而正日只隔一日散齋勢未及磨鍊殿下自今日致齋一日於正殿諸享官及陪享百官近侍之官應從升者竝各於本司淸齋一宿事知委何如傳曰允
정조 13년
申耆以兵曹言啓曰在前永祐園展拜時斥候伏兵因特敎置之矣今番則何以爲之乎敢稟傳曰置之
정조 13년
申耆以兵曹言啓曰今此永祐園擧動時內吹給馬依近例置之何如傳曰允
정조 13년
申耆以賑恤廳言啓曰今四月初四日京畿監司入侍時京畿監司趙鼎鎭所啓今春幸時以朔寧郡稷還限萬石作錢移貿於道內穀少邑之意陳達蒙允而高陽則租五千石價以五千兩爲定交河則租二千石價以二千兩爲定以惠廳每年所送臣營之撥錢先爲推移以給稷還則限數年次次作錢以爲充補撥價之地矣卽聞兩邑民情則每石價一兩差爲不足多不願受云民情旣如此則似當有闊狹之道臣意則稷價高歇旣難預知撥價充補亦非時急每石加定二錢竝駄價撥錢中姑先加給使之除耗貿取而稷還作錢之後若與兩邑分給之數相當則固好而或有不足之事則依坡州軍餉添補例嶺湖南牟麥還耗中推移劃送則似合便宜故敢此仰達矣上曰令該廳論理草記稟處可也事命下矣租一石價一兩二錢乃是詳定米一石三兩之例也道臣旣以民情爲言則依此加給勢不可已畿營一年撥價爲八千六百兩零以一年條先下待稷還發賣來頭上下中計減如有不足之數則自本道稟報廟堂依坡州軍餉添補例區劃而稷與荒租自是相代之穀依此準折則以萬石稷移貿七千石租不必至於大段不足發賣之際另加察飭善爲擧行則庶可無過致減縮濫數加請之弊以此意分付道臣何如傳曰允今番春幸旣除列邑支供隨率軍校多日往返皆自畿營自辨糧道其時以別般軫念之意有所筵敎於畿伯處旣紓一分民力旣除一分民弊此固爲幸何拘有例無例依筵敎錢穀間量宜區劃畿營後草記可也
정조 13년
申耆以訓鍊都監言啓曰本局哨官洪尙德遷轉代加設哨官白宗海陞實之意敢啓傳曰知道
정조 13년
申耆以禁衛營言啓曰依下敎貳極門東邊墻垣及壯勇營巡牢入接處毁撤改築時把守軍還入銅龍門直所將則解送之意敢啓傳曰知道
정조 13년
申耆以禁衛營言啓曰本營哨官禹象謩受由過限依例汰去其代以加設哨官姜載禹陞實之意敢啓傳曰特敎勸武焉敢若此使之今日來現後草記可也
정조 13년
申耆以禁衛營言啓曰依傳敎本營哨官禹象謩嚴飭督現今已來現之意敢啓傳曰知道
정조 13년
申耆以御營廳言啓曰今四月初六日永祐園擧動時依兵曹節目東營入直騎士二十五人內營直二人除實二十三人步軍五十九名內宮墻頹圮二處把守軍三十名除實二十九名集春營入直軍五十名內宮墻缺落處把守軍四名集春門直二名營直二名除實四十二名入直騎士將李廷復把摠李商五哨官印時彦待標信領赴于摠戎廳留陣還宮後各還本處入直而集春營則該入直哨官率營直二名仍直東營則哨官閔大爀率該哨標下軍七名還入直間代直之意敢啓傳曰知道
정조 13년
李書九以義禁府言啓曰東萊府使金履禧狀啓據刑曹粘目內多大浦僉使徐有龍西平浦萬戶李朝漢等移本府處之事允下矣徐有龍李朝漢俱在任所云依例發遣府書吏羅將竝交代後拿來何如傳曰允
정조 13년
申耆以刑曹言啓曰因京畿監司趙鼎鎭所啓加平郡結案罪人李希景逃失過限不得捉納其時郡守趙光逵罪狀令攸司稟處事命下矣前郡守趙光逵係是朝官移義禁府處之何如傳曰允
정조 13년
吏曹參議金光默疏曰伏以臣卽一常品庸才耳少從蔭路晩登科第文質無當行能未著浮沈冗散自分駑駘之在後邇來數年之中拔之衆棄歷揚內外是誰之賜一則天也二則天也感結圖報之忱百倍恒人而祗緣才識空疏志氣摧沮前後居藩徒竊厚廩了無猷爲每一循省惶愧欲死畢境大戾之獲免實荷仁天之曲庇自嶺反面之後旋叨近密獲瞻耿光至願畢矣微分足矣雖使卽日溘然無復餘恨祗欲絶意仕宦矢心隕結要爲不報之報更無餘念及於當世今此天官佐貳之命何爲而及於臣身哉臣退自前席手擎除旨驚惶隕越實不知措躬之所也噫是職也卽世所稱主張通塞之任以是任而畀是人政如重擔之不能起弱步之不堪走不但臣心之所自知亦恐天日之明已畢燭而無餘蘊矣臣雖欲感激恩造生死向前終必無幸如指諸掌一身狼狽雖不足恤其於僨國事而辱聖簡何哉反復思惟承膺無路天牌之下冒犯違傲辜負隆眷冞增死罪玆敢略具短章仰瀆崇聽伏乞聖明俯賜諒察亟許鐫免以重銓任以全微諒千萬幸甚答曰省疏具悉爾其勿辭察職
정조 13년
己酉四月初五日卯時上御誠正閣領敦寧入侍時右承旨韓晩裕假注書鄭履綏記事官李宗烈記注官金鳳顯領敦寧洪樂性以次進伏訖樂性進伏曰日氣稍寒聖體若何上曰一樣矣卿無撓往返乎樂性曰厪厪往來矣上曰路過高陽而邑守之年少治績何如云耶樂性曰果有譽聲矣上曰柳曾養爲此郡修擧多矣上曰春序已晩路邊牟麥所見何如樂性曰頗好矣上曰鄭判府事之病近果何如樂性日左邊不用之症一樣云矣上曰右相頃有所薦人而但貌不揚遽已作故矣上曰右相筯力甚好矣歷數攻右相之人或死或病矣樂性曰莫非數命都在於天矣上曰予每恐朝著之上或有遺滯之人大費心力咸欲陶甄而又恐精神有所不及矣樂性曰全保世臣之苦心聖德如天無極孰不感頌臣恐廷臣對揚之道或未得中矣上命書傳敎曰政官牌招開政賤臣承命出傳上曰同副承旨入侍出榻敎宗烈承命出與同副承旨申耆進伏上命領敦寧先退上曰禮房承旨入侍出榻敎賤臣承命出傳禮房承旨金光默進伏上曰都承旨前望單子入之待下批牌招察任出榻敎又命書傳敎曰吏曹參議前望單子入之待下批牌招察任出榻敎上曰召對入侍賤臣承命出與參贊官李書九侍讀官權坪檢討官申獻朝閣臣金祖淳假注官李海隣以次進伏訖上命讀節酌通編第十四卷與張欽夫書坪讀自不先天而開人止於文爲協耳獻朝讀答呂伯恭書自仁說止說破乃佳訖上命陳文義坪奏曰因時立政之義誠爲目今之急務也立政之道固非一事而當此春夏之交萬物生養之時政令施措宜有因時可立之事伏願聖上更爲勅勵而加念焉上曰好矣獻朝曰臣意外濫竊科第至蒙罔極之恩數今此所叨之職尤是十分太驟雖以昵覲耿光之願登此講筵而豈可自處講官敷陳文義乎臣則不敢陳文義矣上曰玉堂豈不陳文義乎獻朝奏曰仁之一字先儒之訓詁多矣今此仁說所改臣雖未得其詳而人君體天行道與物同春亦仁之義也今當萬物咸榮之時於與物同春之義益懋聖工卽臣區區之望耳上曰好矣上命參贊官陳文義書九奏曰求仁二字實爲學者要務蓋仁非自外求得者也卽吾性分之所固有故曰我欲仁斯仁至矣苟能實心求之仁不可勝用伏願深留聖意焉上曰好矣命退諸臣以次退出
정조 13년
己酉四月初五日巳時上御重熙堂軍士房承旨入侍時同副承旨申耆假注書鄭履綏記事官李宗烈記注官金鳳顯以次進伏訖上命書傳敎曰明日當詣永祐園展拜該房知悉侍衛別雲釰外皆以入直磨鍊雲寶釰副駕轎儀伏及不緊侍衛竝依近例除之百官城內祗迎置之只於城外迎送大臣六曹堂郞各一員隨駕事分付又命書傳敎曰明日擧動時御將率禁御出番步軍各二哨訓局馬兵一哨都領隨駕禁軍與入直二番隨駕挾輦軍只一百名槍釰軍亦爲減半磨鍊留營留陣則竝置之摠戎使只率外各營入直馬步軍弘化門外留陣事分付命退承史以次退出
정조 13년
都承旨李祖源坐左承旨趙衍德坐直右承旨韓晩裕坐左副承旨李書九坐右副承旨曺遠振坐直同副承旨申耆坐注書二員未差假注書沈象奎仕李海隣仕直事變假注書安廷善仕
정조 13년
大駕詣永祐園入齋室後內閣政院玉堂藥房朝廷二品以上六曹堂上宗臣口傳問安答曰知道
정조 13년
傳于曺遠振曰本園守僕京守僕及守護軍令該曹依昨年例施賞
정조 13년
傳于申耆曰自園所洞口至興仁之門捧上言事分付
정조 13년
傳于曺遠振曰發遣吏郞諸執事淸齋與否摘奸以來
정조 13년
以趙光逵囚單子傳于曺遠振曰考律以草記勘放
정조 13년
申耆啓曰今此京外上言七十六張內六十張拔去十六張分下各該司次捧入之意敢啓傳曰知道
정조 13년
曺遠振以兵曹言啓曰依下敎日傘事知金鼎瑞金仁尙金捧日金連福一倂拿入發問目取招問目內汝等擧行俱係莫重下輦所先詣自是當然之事無一人來待已極萬萬痛駭且當待令於駕後咫尺之地若有擧行則毋敢一刻稽滯卽卽奉行亦是應然之事雨勢漸緊不但雨傘奉持之無人屢下招入之命亦不能趁卽來待究厥罪犯尤極無狀初不先詣有何委折不卽待令亦何意思其間情狀從實直告金鼎瑞所供內矣身以牌頭之故定送金仁尙使之先詣於闕下矣身則與金捧日金連福竝爲隨來於駕後而及到於義洞口雨勢漸緊欲趁於下輦所雨傘奉持雖爲急急前進班次稍遠竟不得待令矣身罪狀萬死無惜云金捧日金連福所供內金仁尙之先送果然的實而不及待令於下輦所之罪與金鼎瑞所供無異惶恐遲晩云金仁尙所供內矣身因牌頭之指揮果已先詣待令於闕下此外無他可達之辭云矣金仁尙則旣因牌頭之指揮先已往待於闕下則不及待令於下輦所事勢固然至於金鼎瑞金捧日金連福雖曰班次稍遠若能預先前進則寧有不及之理粧撰納供尤極痛駭竝爲先汰去令攸司照律嚴處何如傳曰下輦所事當分詣先爲待令而不此之爲以致驛卒替奉之擧此已可駭牌頭金鼎瑞決棍三度金捧日金連福等自向來及三昨動駕時擧行駭然各決棍七度金仁尙今日雖先詣云而其前擧行之駭然無異於此輩決棍五度雨傘奉持之時道路事知例皆通用而近來偃便爲事赴陣外道路事知決棍七度卿則以此以彼難免不飭從重推考可也
정조 13년
曺遠振以兵曹言啓曰本曹草記批旨內下輦所事當分詣先爲待令而不此之爲以致驛卒替奉之擧此已可駭牌頭金鼎瑞決棍三度金捧日金連福等自向來及三昨動駕時擧行駭然各決棍七度金仁尙今日雖先詣云而其前擧行之駭然無異於此輩決棍五度雨傘奉持之時道路事知例皆通用而近來偃便爲事赴陣外道路事知決棍七度事命下矣依傳敎牌頭金鼎瑞決棍三度金捧日金連福等各決棍七度金仁尙決棍五度道路事知金道仁決棍七度之意敢啓傳曰知道
정조 13년
曺遠振以御營廳言啓曰訓鍊都監門外屛門把守單子傳曰門外屛門把守竝除之各營準此事命下矣依傳敎本廳字內門外右邊屛門十四處把守將卒勿爲排立之意敢啓傳曰知道
정조 13년
曺遠振以賑恤廳言啓曰因本廳京畿監司擧條稟處事草記傳曰允今番春幸旣除列邑支供隨率軍校多日往返皆自畿營自辨糧道其時以別般軫念之意有所筵敎於畿伯處旣紓一分民力旣除一分民弊此固爲幸何拘有例無例依筵敎錢穀間量宜區劃畿營後草記可也事命下矣特敎辭意旣如是勤摯其在對揚之道固當酌量區處使之略綽相當而以錢以穀無他着手之道本道常賑穀戊申耗條中米三百石特爲劃給何如傳曰允
정조 13년
右議政蔡濟恭箚曰伏以園所展禮鑾蹕穩旋吾王無疾之喜群情攸同仍念臣生死國耳私豈敢言而墳墓焚黃人臣之至榮禮家之所重臣旣濫躋崇班貤及泉塗至情攸結告事宜亟而祗緣國家有故不敢爲請由之計汔滋因循春雨露旣濡明發不寐之感熲然在中今幸廊廟少事春農未張臣可以及時陳情而庶不至貽弊緣畝之民矣臣之父母墳山在於畿內竹山地若蒙聖上俯賜矜憐許臣往省俾行焚誥之禮則死生榮感與天無極臣於此又有情懇之不得不冒死附陳者臣之曾祖與祖墓俱在忠淸道洪州地而國典所拘臣不得乞由往掃已多年所今乃蒙被國恩贈秩有差臣旣焚黃於父母之墓而以國典之故終不敢暫迃隣道以伸此情則幽明之間躑躅廻遑當復如何玆敢不避猥越倂此陳暴更乞別賜哀憐焉答曰省箚具悉卿懇卿其依所請往省除朝辭來往仍傳于申耆曰此批答遣史官傳諭大臣省掃時饒奠床依例擧行事分付
정조 13년
己酉四月初六日寅時永祐園擧動入侍時都承旨李祖源左承旨趙衍德右承旨韓晩裕左副承旨李書九右副承旨曺遠振同副承旨申耆假注書沈象奎李海隣記事官李宗烈記注官金鳳顯一提學金鍾秀檢校直提學徐有防二直提學金熹直閣李晩秀待敎金祖淳以次隨駕上具戎服乘輿出協陽門降輿乘馬由建陽門出弘化門由館峴至太學前路降馬步過乘馬至景慕宮前路降馬步過上曰都承旨馳詣景慕宮奉審以來賤臣承命出傳上仍乘馬出興仁之門詣永祐園洞口降馬乘輿入齋室改具翼善冠淺淡服乘輿詣紅箭門外降輿就板位行再拜禮步詣園上奉審三上香執酌獻酌行祭如儀訖詣望燎位贊儀告禮畢上還詣板位行辭園禮出紅箭門乘輿詣齋室還宮時至上乘輿出齋室詣洞口外降輿乘馬進發至關王廟前路上曰承旨進前耆進前上曰軍兵道上留位出駕前下敎上曰東關王廟歷臨出駕前下敎歷臨廟內行再拜禮訖仍進發至景慕宮前路上曰禮房承旨馳詣景慕宮奉審以來賤臣承命出傳上曰雨勢如許而雨傘尙不待令兵判擧行極爲駭然使之催促可也賤臣承命出傳耆曰今日動駕時雨傘及事知奉持不爲待令事體所在誠甚駭然兵曹判書鄭好仁所當論勘而本院請推之外無他可施之罰何以爲之乎上曰記過可也出擧條上降馬步過仍乘馬至太學前路降馬步過乘馬詣弘化門外命宣傳官出標信解嚴由建陽門詣協陽門外降馬乘輿入宣化門還內諸臣以次退出
정조 13년
都承旨李祖源坐左承旨趙衍德坐右承旨韓晩裕坐直左副承旨李書九坐右副承旨曺遠振坐同副承旨申耆坐直注書二員未差假注書沈能迪仕李海隣仕直事變假注書尹寅基仕
정조 13년
大殿王大妃殿惠慶宮中宮殿內閣政院玉堂藥房朝廷二品以上六曹堂上宗親翌日口傳問安答曰知道
정조 13년
藥房都提調臣李性源提調臣尹塾副提調臣李祖源啓曰祗謁園寢聖慕克伸侵早動駕値雨回鑾伏未審夜間聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 13년
曺還振啓曰明日常參經筵取稟傳曰停
정조 13년
傳于韓晩裕曰大臣卿宰旣以翌日問安入來初十日次對進定於今日
정조 13년
申耆啓曰今日次對兩司長官當爲進參大司憲尹尙東卽爲牌招諫院無進參之員未肅拜呈告人員竝卽牌招何如傳曰允
정조 13년
傳于韓晩裕曰昨日祗迎不參人請罪草記雖有分揀之命臺諫則異於他官推考傳旨隨駕外諸臺一竝捧傳旨
정조 13년
以司諫兪漢謨獻納柳匡國正言丁志元姜文會等牌不進罷職傳旨傳于申耆曰只推
정조 13년
安廷善拿處代以鄭毅祚爲事變假注書
정조 13년
鄭毅祚在外代以尹寅基爲事變假注書
정조 13년
韓晩裕啓曰假注書沈象奎身病猝重勢難察任今姑改差何如傳曰允
정조 13년
沈象奎改差代以沈能迪爲假注書
정조 13년
以吏曹參議金光默牌不進罷職傳旨傳于申耆曰只推
정조 13년
有政吏批判書李𡊠進參判具庠參議金光默牌不進同副承旨申耆進啓曰全羅監司今當差出而擬望之人乏少他道守令竝擬何如傳曰允以嚴思晩爲大司諫成雲柱爲漢城庶尹李義綱爲全羅監司安廷鐸爲司僕判官故承旨成震齡贈禮參例兼工曹參判成德朝考
정조 13년
申耆啓曰卽者刑曹郞廳來言擊錚罪人今日內捧供以入事命下而判書沈頤之差祭次堂例不得擧行云何以爲之敢稟傳曰令次堂擧行
정조 13년
傳于申耆曰未下直守令皆令明日辭朝
정조 13년
曺遠振以觀象監提調意啓曰今四月十五日辛丑望月食前期五朔已爲入啓矣今此出來咨文中十九省具不見食朝鮮月食不及一分亦無庸救護云云在前日月之食雖不及一分例皆救食而今來咨文如此依地下食例只爲齋戒勿爲救食何如傳曰允
정조 13년
曺遠振以禮曹言啓曰觀象監提調意啓曰今四月十五日辛丑望月食前期五朔已爲入啓矣今此出來咨文中十九省具不見食朝鮮月食不及一分亦無庸救護云云在前日月之食雖不及一分例皆救食而今來咨文如此依地下食例只爲齋戒勿爲救食何如傳曰允事啓下矣其日依地下食例只齋戒勿爲救食事京外知委何如傳曰允
정조 13년
申耆以備邊司左右相意啓曰昨日大駕還宮時城外祗迎班零星稀疎全不成樣揆以事體萬萬未安押班監察爲先拿處不參人員令吏兵曹捧現告除應頉外堂上以上罷職堂下拿處何如傳曰早卽還宮事勢似然不參諸臣勘罪一款安徐毋論事勢之如此如彼監察則不卽呈課隨駕兩司之無一言不可無飭監察拿處事依施兩司從重推考可也
정조 13년
李書九以義禁府言啓曰時囚罪人趙光逵考律草記勘放事命下矣趙光逵京畿監司趙鼎鎭所啓內加平郡結案罪人李希景逃失之後過限不得捉納其罪狀令攸司稟處罪取考律文則大典通編逃亡條有曰死囚逃亡邑守令先罷後拿依津科罪大明律主守不覺失囚條有曰獄卒不覺失囚者減囚罪二等司獄官典減獄卒罪三等大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖云矣趙光逵囚罪減五等杖七十收贖告身盡行追奪忠淸道韓山郡新谷驛徒一年半定配而以所啓內辭意具罪目依例發遣府羅將押送配所何如傳曰允如有功議各減一等可也
정조 13년
李書九以義禁言啓曰趙光逵杖七十收贖告身盡行追奪忠淸道韓山郡新谷驛徒一年半定配事照律草記批旨內如有功議各減一等事命下矣趙光逵五代祖啓遠寧國原從功臣驪陽府院君外玄孫云功議各減一等減徒加杖杖一百收贖告身盡行追奪之意敢啓傳曰知道
정조 13년
持平朴思機啓曰臣於見職初豈有一分堪承之望哉怵畏義分章皇出肅爲日已久彌切悚惶昨日動駕時臣當謁城外迎班而只以所住之稍左未及迎班大駕已還宮故未免中道而返臣罪大矣適當次對有命臣以行公之臺逃遁不得冒沒登筵私心惶愧之際卽伏見備局草記則有堂下官拿處之請雖有勘罪安徐之聖敎而臺閣事勢與各司自別若論不參迎班之罪則臣實尤大於是乎臣之生疎鈍劣之狀盡露無餘以此情踪其何敢一刻晏然於臺次乎請命遞斥臣職答曰事勢容有可恕問備亦足勘過勿辭亦勿退待
정조 13년
掌令成鼎鎭正言丁志元啓曰臣等俱以無似忝叨言地伈泄度日則固不敢以見職自居而動駕有命義重陪扈依例隨參粗伸微分及夫回鑾之時城外祗迎全不成班揆以事體宜卽論列而緣於倉卒終歸含默心焉悚恧徹宵靡定卽伏見籌司草記批旨下者臣等滿心惶懍尤不自容以此情踪其何敢一刻晏然於臺次乎請命遞斥臣等之職答曰勿辭亦勿退待
정조 13년
全羅監司徐龍輔疏曰伏以臣受命按藩今已經歲矣以才則至魯以任則至大蚊蝱之負重駑駘之致遠豈足以喩此不堪而祗緣夷險之向前而濫竽之譏未暇顧也嚴畏之居先而褫鞶之懇未敢暴也遂乃黽勉承膺厭然尸素前後八九朔之間無往非瘡疣無處非醜拙而偏蒙上天之大曲垂庇覆慈父之仁輒勤敎戒式至今日獲免大何者是誰之賜也每回思惟只有感涕之被面顧何敢爲一半分丐免之計而抑臣有私情之萬萬至切者臣之先母墳山在於京畿砥平地營葬之初臣之兄弟旣皆幼少臣父亦在苫廬事皆從權物未備儀居然二十年來封塋有時蹲縮穴唇間多頹落實有他日意外之患改葬之禮不宜暫緩而山地或未占得年運且多緯繣回循延拖志未克就而玆幸卜吉於舊墳咫尺之所期日擇在不遠矣今若以臣身之未卸藩寄不得行幾年經紀之事則又未知何時始可獲遂而將爲臣沒世不瞑之恨伏惟我殿下以孝出治廷臣情理之關係甚切者凡有陳懇輒皆蒙許臣雖無似亦造化中生成之物也何敢自沮於孝理之下而不思所以陳籲乎乃敢冒入文字仰瀆崇嚴伏乞聖慈俯垂鑑諒將臣所帶之任特許遞改俾臣及期歸見獲遂至情不勝幸甚臣無任屛營祈懇之至答曰省疏具悉數遞雖可悶孝理之政勢難靳許所請依施
정조 13년
己酉四月初七日辰時上御誠正閣藥房入診大臣備局堂上引見同爲入侍時藥房都提調李性源提調尹塾副提調李祖源假注書沈能迪記注官金鳳顯記事官李宗烈醫官徐命緯金光國李翊臣卞觀海金順行左參贊金華鎭吏曹判書李𡊠知中樞府事李柱國禮曹判書李在簡行副司直鄭昌順漢城判尹李文源行副司直金尙集刑曹判書沈頤之行副司直徐有大李漢豐金思穆李獻慶金持默同副承旨申耆假注書李海隣事變假注書安廷善以次進伏訖性源曰昨日日氣陰濕勞動之餘聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣性源曰藥房啓辭以知道頒下故臣率諸御醫入侍矣使之入診何如上曰不必入診矣命提調等先退提調尹塾副提調李祖源假注書沈能迪醫官徐命緯金光國李翊臣卞觀海金順行以次退出上曰昨日之雨雖不大段郊幸値雨雨具而還乃是卽祚後初有之事矣今番之雨其不害於農乎性源曰未必爲害而惟其頻數爲可慮矣上曰昨日値雨專以右相故也園幸初欲以初八初九日間爲之矣頃聞史官之回奏右相省掃之行將於旬前治發欲趁入廟前入來云若於旬後離發則慮其往還之促迫乃以昨日進定此蓋爲右相故也今日若見右相則欲以此言之今此不入緣何事故性源曰觸感而病尙未快健云矣性源曰昨伏見右相箚批則只有澆奠床備給之敎而無給馬之命故敢達矣上曰由則已許而若以給馬二字加之於澆奠床之上則有所如何故給馬一節果不書下以依例給馬事口傳分付可也性源曰昨日祗迎班萬不成樣出來者無幾俄以草記請罪而政院以齋日不捧故敢達矣上曰傳敎中城外迎送云者欲使之郊送後旋爲祗迎矣諸臣未得認此而雨勢不止還宮亦早迎班之未及來參事勢似然矣仍命備局草記入之廷善承命出持入上命書批答上曰次對爲之性源曰頃因前統制使李漢豐狀啓設屯之策峙穀之方具意見狀聞之意行會矣卽見其狀啓則其一別餉米每年加分耗一千餘石之劃付監營者屬之本營作錢取米事也其一右沿漁稅四千四百餘兩限年劃給於本營竝計別餉耗作錢以爲屯土備置之資事也其一本營各年未捧五萬五千餘石依甲辰已例就各邑他衙門捧留穀中盡數相換別爲錄置每年耗條仍付本穀則庶可爲前頭峙穀之方事也所請三條中別餉米加分耗條則本是統營穀也與其屬之巡營當此本營凋弊之時許令還屬恐合便宜而漁稅四千四百餘兩劃付事及本營未捧五萬五千餘石他衙門捧留穀中相換事決難容議曾經嶺伯及統帥諸宰今方入侍下詢處之何如上曰各陳所見可也華鎭曰別餉米加分耗若入於嶺營報債條則移給統營似或難便漁稅之元劃給旣是萬兩則均廳事目至嚴不宜更爲加劃至於未捧營還換作事磨勘經年之後相換他衙門已捧之穀事面終涉如何恐不可輕議矣在簡曰別餉加分耗不入於排朔有未可知問于本道處之似宜漁稅旣有萬兩劃給則到今加劃有難容議至於未捧還穀之換錄他衙門揆以事體不可如是矣昌順曰別餉加耗旣入報債條則便同排朔固難劃給其餘漁稅及營還換作等事亦難輕議而所謂設屯之策與古之屯田有異屯田之法占得閑曠之地軍卒耕墾收穫爲糧而今聞屯田如京人賣畓之例給民耕食一半收稅云然則雖以統營不足二萬石言之必得四萬石收稅之地可以分半取用若竝計種役則殆近五萬石已與古者屯田足食之意大相逕庭況營校之逐年收稅其流之不爲民弊亦未可知矣文源曰臣待罪營藩月日不多營門凡事未能詳知而別餉加分耗米若入於蕩債後排朔條則似或難便矣尙集曰別餉耗條旣是嶺營排朔所用則到今移給恐難輕議漁稅加劃事面亦似如何至於未捧營還之那移換作糴法至嚴尤不可容議矣有大曰別餉米乃是統營句管而近年爲巡營取耗報債之資巡營雖非此耗豈無報債之道此則屬之統營魚鹽稅錢之輸送均廳者數旣不多亦付統營湖沿穀依嶺南例衙門相換則統營難支之弊庶有可救之方苟有利於統營者則自朝家別般軫念誠好矣漢豐曰今此所請三條旣是臣待罪本營時陳聞者則今不敢更爲煩達而別餉加分耗米自辛丑始爲劃付於巡營報債之代其不入於排朔緊需從可推知當此統營凋殘之時還屬本衙門恐合事宜且漁稅錢之限年劃付未捧穀之衙門相換雖或有些少掣礙之端如未蒙朝家別般顧恤之澤則設屯之策峙穀之方將無以設施矣性源曰僉議旣如此別餉加分耗一千餘石則依狀請許屬本營而屯田設施之前使之從市直作錢別儲一庫句管於本司漁稅錢及舊還相換事大段掣礙竝置之而統營以海防重鎭邇來凋弊轉益難支宜有別般軫念之道其中山沿穀相換最爲切緊嶺南旣二萬石矣湖南亦限三萬石以他衙門所管只穀名相換向來嶺湖兩道發關時舊嶺伯則或請施行或請防塞而湖南伯則一例防塞殊欠共濟之義湖南沿邊六邑中盡爲船運及限三四邑船運便否更爲關問論理狀聞後追後稟處何如上曰依爲之出擧條上曰所謂設屯京司亦有之均役禁衛營所設者多無實矣京司尙如此況外方乎漢豐曰統營屯土前亦有之補於支用今雖設屯不當如京司之無實矣上曰統帥之擇送何時不然而今若有設屯之事則拔例擇差然後可以善成而十年之間若有敗事之人則前功便可惜也別餉米一千石劃給而屯田若未成則當以此財補用於何處乎漢豐曰支放則各有排定而今此所請專爲釐正移轉之弊則初非補用於支放矣敎文源曰文禧廟動駕輦路何以爲定文源曰自觀象監峴至營建廳路本狹窄左右外餘家及假退家一竝毁撤鄕校洞正路或有未滿二間之處左右外餘家中六戶及退家十五處竝毁撤然後可以爲輦路矣上曰新入者非渠犯法而到今見撤則豈不可矜耶文源曰果如聖敎而雖以新入者言之知其犯法而買入則豈曰無罪乎上曰曾前外餘家之禁該部官爲之矣近來法綱解弛至有路傍作舍之境誠可駭矣時居之人非渠所犯其罪在於最初犯者今若不得不有毁撤之擧則使各該部詳考賣買文券摘發當初作舍之人或有生存之人則徵給半價於時居之人而從前不能嚴禁之官員當有警責然後可以懲矣命書榻敎曰其時堂上推考當該部官拿處敎文源曰卿見濬川之役乎文源曰臣再昨躬審三軍門字內則訓局字內自松杞橋至長通橋上邊爲七百六十餘步而廣則或爲十六步或爲十餘步而目今所濬爲百餘步禁營字內自長通橋下邊至太平橋上邊爲一千八百步廣爲二十三步而所濬幾至百步御營字內自太平橋下邊至永都橋爲一千一百十三步而其廣爲五間水門內則爲三十餘步城外則四十餘步而所濬爲百步三營中禁營字內步數方廣比諸訓局不啻倍蓰沙礫移運比御營亦爲稍難矣上曰禁營字內則役處稍廣加付役軍他營畢役時同爲告完則看役將校當別爲施賞以此意分付可也在簡曰臣謹按喪禮補編告動輦祭則爲單獻移安祭則爲三獻而皆不用幣矣何以爲之乎上曰旣以親臨磨鍊親臨則當三獻而亦當用幣矣在簡曰大駕自慶熙宮詣文禧廟時刻何以磨鍊乎上曰予當先發矣上曰臺諫進前奏所懷可也思機曰臣謂興陽縣爲奴罪人河翼龍亟令王府設鞫得情快正王法宜矣上曰不允思機曰臣謂還寢李魯春絶島安置之命亟令王府設鞫嚴問期於得情宜矣上曰不允思機曰臣謂罪人寧鎭亟令王府設鞫嚴問期於得情宜矣上曰不允思機曰臣謂島置罪人時偉亟今王府嚴鞫得情快正王法宜矣上曰不允思機曰臣向登筵席聖眷隆渥伏承有可言則言之之下敎而臣於倉卒之際未及思量不得出一言論一事仰負聖意下損臺風臣方愧恧而適有目下一事敢此仰達矣國子長乃導率多士之職也國子長誠實然後多士亦可以誠實而今番國子長尹行元初旣設場於大雨之中以多士之不入庭相揖至有罷場之擧其時雨水盈溢場中則係是行不得之事以此罷場已非得當而其後數日又復設場無端撤場重欺多士蓋伏聞其前日多士之言以爲名雖設場實則不爲云而果然其言適符矣臣謂大司成尹行元特施譴罷之典宜矣上曰以不揖罷場雖至屢次固無不可再次之又無端罷場雖未知事實之如何似過矣從重推考可也出擧條上曰留院公事入之出榻敎上命讀完伯上疏仍書批答訖上曰數遞雖可悶旣以親山遷窆事乞遞則其在孝理之政合有矜諒矣性源曰情理似蒙矜許矣上曰完伯之代卿有留意者乎性源曰道伯異於守令知大體則可矣李義綱朴天衡尹㬦皆是可合之人矣上曰然矣命書傳敎曰完伯之代今日政問于大臣差出舊伯情理勢將及期上來新伯使之旬前後辭朝又命書傳敎曰政官牌招開政上曰事變假注書安廷善出入之際行步極爲駭然爲先拿處待下敎捧供出榻敎命書傳敎曰禮房承旨馳詣宗廟景慕宮奉審摘奸以來命退諸臣以次退出
정조 13년
都承旨李祖源坐左承旨趙衍德坐直右承旨韓晩裕坐左副承旨李書九坐直右副承旨曺遠振病同副承旨申耆坐注書二員未差假注書沈能迪仕李海隣仕直事變假注書韓翼鎭仕
정조 13년
申耆啓曰來十一日朝參日次矣敢稟傳曰停
정조 13년
曺遠振啓曰來十一日輪對日次矣敢稟傳曰爲之
정조 13년
曺遠振啓曰來十一日專經文臣殿講日次矣敢稟傳曰爲之
정조 13년
申耆啓曰御營廳將官來言今日本營軍兵日次私習云矣敢啓傳曰知道
정조 13년
李祖源啓曰右副承旨曺遠振今日不爲仕進卽爲牌招何如傳曰允
정조 13년
以右副承旨曺遠振牌不進罷職傳旨傳于李祖源曰只推
정조 13년
申耆啓曰臣宗廟祭器洗滌事進去下直之意敢啓傳曰知道
정조 13년
以掌令成鼎鎭持平朴思機司諫兪漢謨獻納柳匡國正言丁志元姜文會牌不進罷職傳旨傳于李書九曰只推
정조 13년
以京畿監司狀啓右議政蔡濟恭竹山地出往時差使員道臣勿爲陪行事傳于李祖源曰此與久拜後屢行有異則大臣之言雖如此禮不可廢道伯陪行守令差員等事竝依例擧行湖西準此事而道監司處下諭
정조 13년
以黃海監司狀啓三月朔薦新生石首魚限內不得封進當該封進官豐川府使張成漢依事目罷黜今始産出依例封進事傳于李祖源曰豐川府使勿罷事回諭
정조 13년
傳于申耆曰今夜弛禁軍分付
정조 13년
申耆以兵曹言啓曰春川居幼學崔定方上言內臣矣身卽北道慶源人故鐵原府使一衡之孫也臣矣身祖身死於鐵原任所而二千餘里客地公債未報私力蕩盡返櫬沒策仍爲權葬於本府地家屬落留於墓下經過多年流離於狼川轉接於春川今已四年矣身父前部將臣溪丙子得除南行部將同年及第丁丑復拜參下部將己卯遭父喪閱服之後雖欲旅宦母病沈痼未遑求官奄費歲月無復他望矣不意聖恩罔極特垂曠絶之典落仕積久之臣次第蒙恩而臣矣身父則獨不與於其中意者落仕成冊各自本邑修上而舊居慶源則以矣身父出來多年故不知存沒時居春川則以北人自處故視以寓客不爲塡報旣不入於北道成冊又不入於原春道成冊仍爲落漏豈不冤痛哉臣矣身父登科今爲三十四年在任遭喪今爲三十一年則落仕沈滯爲八路之最久今六十三歲只緣鄕邑不報獨漏於疏通之案令該曹詳査載案特蒙天恩事判付內令兵判査考草記事命下矣取考榜目及政案則崔溪之年歲與登科落仕果如所籲而以其流落他鄕雖漏於該道成冊本曹旣有可據之文蹟依他例載錄何如傳曰允
정조 13년
申耆以都摠府言啓曰依下敎今日中日待武藝別監試射放畢試後將爲擧行矣別監射放姑未畢試日勢已晩軍兵食代不可踰時不得設行之意敢啓傳曰知道
정조 13년
申耆以御營廳言啓曰本廳字內惠化門北邊體城頹毁改築處女墻亦已畢築之意敢啓傳曰知道
정조 13년
李書九以刑曹言啓曰昨日動駕時京畿陰竹居良女鄭召史擊錚於衛外故取考其原情則以爲渠夫李福才丁酉八月捕捉凶逆興文而金春得金世澄金春三等以同力捉納之人厚蒙天恩惟獨渠夫未蒙恩典病廢丐乞得蒙生活之澤云矣其夫李福才當初與金春得等旣蒙朝家分等之恩典則復生俙覬之心欲售干恩之計民習極爲無嚴原情勿施何如傳曰允
정조 13년
李書九以刑曹言啓曰昨日擧動時京畿楊州居幼學具宗烈擊錚於衛外故取考其原情則以爲往在甲辰收得財力開洑於忠州驪州陰竹三邑接界之地尙未訖役矣不幸以逆復之同姓混入於籍沒中而忠州驪州査閱出給獨陰竹官捉致渠之舍音猛棍囚禁後田畓文書及立旨文狀訟案等物奪取不給無處控訴敢犯死罪云矣田土之開洑作畓可知出於凶逆之物力而陰竹官之沒入必有所由則渠以凶逆族黨敢爲推出之計構誣竹倅呼籲稱冤者情狀萬萬痛惋原情勿施其罪狀自臣曹各別嚴勘何如傳曰允
정조 13년
李書九以刑曹言啓曰昨日動駕時黃海道黃州居良女都召史擊錚於衛外故取考其原情則以爲其夫李命奎橫被武斷鄕曲之罪被配寶城者已至五年特令該曹卽爲放送云矣命奎本以海西牟之輩兼被武斷之目至配湖南而今二月因其妻梁召史上言只請勿施則在渠道理固當嚴畏縮伏而曾未數朔又使其妻換姓籲天揆以民習萬萬痛駭原情勿施都女猥越之罪自臣曹考律嚴勘何如傳曰屢煩之罪姑無論渠妻之換姓鳴錚莫非渠所慫慂令道伯査實換姓之委折如果眞然各別嚴治以懲頑民之習可也
정조 13년
李書九以刑曹言啓曰昨日動駕時黃海道安岳居良女林召史擊錚於衛外故取考其原情則以爲其夫尹光郁以本郡勅需監官丙午勅行時支供等事不善奉行罪定配於平安道鐵山府而其子欲見父面向往配所渰死潦水姑未返葬其夫特令放還收子骸骨云矣已於二月因林召史之籲天以事係邊禁不可放釋之意自臣曹啓請勿施則林女不知嚴畏又此煩瀆者極爲無嚴原情內辭緣置之林女自臣曹嚴治懲罪何如傳曰屢次煩籲雖似猥越觀於所供情理切惻揆以刑政宜有參恕之道尹光郁放送事分付林召史一體放送可也
정조 13년
李書九以刑曹言啓曰昨日動駕時黃海道豐川居良女李召史擊錚於衛外故取考其原情則以爲渠以任策重之妾本無嫡子家有略干田土而策重伯兄源重又無子仲兄弼重有兩箇子故長子希謙出繼於源重次子希讓守其本宗而策重則近族元無立后之人故身後之托都付於其已出之一女待其成長矣渠夫老病危重招致希謙希讓等別給田土又給祖先祭位條其餘些少田庄付之於渠及其女矣次姪希讓忽生無厭之慾恨不都呑其財産裂破其叔區處之文記其叔身死則希讓忽地發喪故渠呈本官則豐川官以策重生時旣不定養則渠以獨子棄其本宗死後奔喪事涉怪駭之意嚴責則希讓無言可答自破其發喪矣希讓又生凶計瞞生松禾官以希讓之子立后而策重家産付於其姪豈不至痛云矣任希讓之忽地發喪專出貪財之意李召史之欲推田土亦由愛女之心其事則至無倫也其說則至猥雜也李女原情勿施其罪狀自臣曹勘處本事令道臣嚴査決處何如傳曰允
정조 13년
李書九以刑曹言啓曰昨日動駕時成均館典僕李義曾等擊錚於衛外故取考其原情則以爲近來閭里之潛屠禁隷之橫侵比古尤甚之中各宮房馬直之使喚輩憑侵漁奪之弊前所未有將至於撤業失哺之境而內司申飭不過依前價節目知委而欲無侵奪之弊則是有申飭之名而無申飭之實其弊自如支保無路伏乞各宮房肉價一依戶曹定式上下貿易宮奴不得弄奸漁奪事得蒙天恩云矣典僕李義曾等曾因弊瘼釐正已自備局發甘內寺申飭其操縱之弊則更何有稱冤之端乃敢以煩猥無嚴之說至有驚動呼籲之擧者情狀極爲痛駭原情勿施其罪狀自臣曹考律懲治何如傳曰本事雖似猥屑近聞宮奴作弊又復如前云此亦民隱不可直歸勿施之科更加嚴飭內需司又復犯科該宮房次知中官及首宮任當別樣嚴處以此嚴飭狀頭放送可也
정조 13년
李書九以義禁府言啓曰事變假注書安廷善依下敎嚴囚西間之意敢啓傳曰知道
정조 13년
李書九以義禁府言啓曰平安監司鄭昌聖狀啓據刑曹粘目內德川前郡守任聖說移本府處之事允下矣任聖說時在任所云依例發遣府羅將拿來何如傳曰待待命拿囚
정조 13년
李書九以左邊捕盜廳言啓曰本廳從事官李性喆身病猝重勢難察任改差何如傳曰允
정조 13년
吏曹啓目粘梁山幼學皇甫澤上言內辭緣置之何如判付啓令政院考出日記後下批爲良如敎
정조 13년
刑曹啓目粘金時澤參酌放送何如判付啓近來常漢之凌辱兩班關係世變兺不喩在儕類猶不敢爲此悖惡之擧況犯手於兩班家乎似此頑民決不可輕放而査問所謂親年如在法典應宥之科依回啓放送爲良如敎又啓目粘李召史上言內辭緣置之何如判付啓未知本犯裏面之輕重以此罪案不必許久仍配放送事分付爲良如敎又啓目粘金仁赫上言內辭緣置之何如判付啓情理切矜受敎至嚴雖不能限前經放亦豈無別班闊狹乎特爲移配關西之意分付道臣爲有矣如是獨子親年九十法不但仍配仍令道伯詳査報來後自本曹稟處爲良如敎又啓目粘尹金上言內辭緣置之何如判付啓俄於他供判付雖以別貴賤正名分之意請宥之人姑令仍配而此人段誠如所供所謂兩班人事如是卑悖無論逢辱逢打無非自取所謂兩班何許兩班是旀其時事狀亦果何如是隱喩如無手犯之跡旣替償又替配事極無理放送事分付爲良如敎又啓目粘金召史上言內辭緣置之何如判付啓情理如許年限旣準放送事分付爲良如敎
정조 13년
刑曹啓目殺獄罪人崔夢賢大臣之議如此上裁何如判付啓依左相議施行爲良如敎
정조 13년
掌令任希遠啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情快正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請島置罪人時偉亟令王府嚴鞫得情快正王法新除授執義許晊時在京畿振威地請斯速乘馹上來事下諭答曰不允下諭事依啓
정조 13년
己酉四月初八日辰時上御春塘臺左副承旨入侍時左副承旨李書九假注書李海隣記注官金鳳顯記事官金祖淳以次進伏訖上曰當該承旨從重推考出榻敎命退承史以次退出
정조 13년
都承旨李祖源坐左承旨趙衍德坐右承旨韓晩裕坐直左副來旨金光默坐右副承旨李書九坐同副承旨申耆坐直注書二員未差假注書沈能迪仕李海隣仕直事變假注書韓翼鎭仕
정조 13년
李祖源啓曰專經文臣殿講十一日爲之事命下矣處所以何處爲之乎敢稟傳曰便殿爲之製述旣命待新榜更稟同日爲之
정조 13년
金光默啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 13년
李祖源啓曰來十一日專經文臣殿講相値輪對頉稟之意敢啓傳曰知道
정조 13년
李祖源啓曰右副承旨曺遠振今日不爲仕進卽爲牌招何如傳曰許遞前望單子入之
정조 13년
傳于申耆曰李判府事入侍
정조 13년
傳于趙衍德曰工房承旨入侍
정조 13년
韓晩裕啓曰新除授左副承旨金光默卽爲牌招何如傳曰允
정조 13년
申耆以兵曹言啓曰五衙將李尙履身病猝重旬月之內無望供職呈狀乞遞宿衛輪番之任不可久曠今姑改差何如傳曰允
정조 13년
有政吏批判書李𡊠進參判具庠式暇參議未差同副承旨申耆進以權裕爲司諫趙恪爲持平李周顯爲獻納曺喜有爲正言徐龍輔爲吏曹參議金履中爲司䆃僉正尹行元爲全羅監司高殷泰爲居山察訪刑曹參議李義綱仍任事承傳
정조 13년
兵批判書鄭好仁進參判柳誼參議洪秉聖俱病參知李敏采入直左副承旨金光默進以吳鼎煥金愈爲同知南正周爲五衛將李台秀爲文城僉使副護軍金明遇南正周沈寬鎭副司直徐龍輔副司果宋翼孝副司正韓翼鎭以上竝單付
정조 13년
申耆啓曰事變假注書尹寅基身病猝重勢難察任今姑改差何如傳曰允
정조 13년
尹寅基改差代以韓翼鎭爲事變假注書
정조 13년
申耆啓曰事變假注書韓翼鎭時無職名令該曹依例付軍職冠帶常仕何如傳曰允
정조 13년
李書九啓曰卽者義禁府都事來言時囚捧供事命下而判義禁韓光會同義禁李獻慶謂以監察議讞有難冒當同義禁李亨元未肅拜只有同義禁尹師國一人不得擧行云判義禁韓光會同義禁李獻慶李亨元竝卽牌招以爲備員開坐之地何如傳曰允監察放送
정조 13년
申耆以兵曹言啓曰禁軍別將白東俊謂有身病呈狀乞遞領軍重任不可暫曠今姑改差何如傳曰允
정조 13년
兵曹以任嵂爲禁軍別將
정조 13년
申耆以刑曹言啓曰因林召史上言回啓判付內近來常漢之凌辱兩班關係世變在儕類猶不敢爲此悖恧之擧況犯手於兩班家乎似此頑民決不可輕放而査問所謂親年如在法典應宥之科依回啓放送事命下矣依判下取考林女家戶籍則林女之夫金時澤雖是獨子時澤之父成律今年爲六十歲時澤之母李召史今年爲五十四矣林女冒其舅姑之年歲敢以七耋之說誣罔天聽者情狀萬萬無嚴上言勿施其罪狀自臣曹考津重繩何如傳曰允
정조 13년
禮曹啓目粘光州幼學金致玉上言云云此非朝家所可指揮者上言內辭緣置之何如判付啓禮判有經有權果以前例成三問金千鎰等事抑或爲可據之端兺不喩旣造旋埋亦係變禮無嗣處定給主祀曾多其例特令渠矣門中別定主祀之人以爲不絶香火之地事分付本道伯爲良如敎
정조 13년
備邊司啓目粘尙州幼學金濟商上言云云本州還弊凡係移送與作錢間通變矯救之策論理狀聞後稟處本非四件內事而初爲冒從之計者民習可該狀頭令攸司科罪何如判付啓問于該倅使卽狀聞稟處爲良如敎
정조 13년
刑曹啓目粘撃錚人居昌幼學徐相德原情內辭緣分付道臣從速究竟登聞後稟處何如判付啓向見分參知上疏且聞前道伯筵奏已知其本事兺不喩朝家儲置還穀所以備嗣歲之資寓貶之意一則爲民二則爲民本邑穀多之弊還爲屬階此而不卽釐正小民何以支吾人命致傷之夥然誠如渠供則尤屬驚惻令道伯本獄及人命致死數爻親執詳査狀聞至於還穀釐弊事段無若前日之因循亦勿拘詳定之原式排比戶口一從民願限幾石區處後數爻狀聞又復延拖烏在其申諭之本意竝以此意各別嚴飭先從擧行形止狀聞事令廟堂行會爲良如敎
정조 13년
左議政李性源箚曰伏以臣昨聞營建廳郞廳金履成以臣之薦擬湖南伯揚言詆斥於公堂會坐之中至以不欲行公於一都監爲辭云誠不勝驚惑之至臣之薦此人者卽以地處才諝而凶逆親査元無仕路枳礙之例況其平日言議之嚴於懲討有倍他人臣所稔知以此事枳此人實非臣始慮之所及也緣臣罷軟受困於一郞官至此尙可晏然於具瞻之地乎今日藥院日次末由趨詣惶恐之極短箚自列伏乞聖明亟賜譴何以安私心焉答曰省箚具悉卿懇朝廷用人元無拘此完伯薦擬卿意抑亦出此郞廳事大是率易揆以體例宜有勘過卿須安心視事仍傳于申耆曰此批答遣史官傳諭于左議政
정조 13년
左議政李性源箚曰伏以臣於湖南伯議薦之命有不敢冒當者政官來問時以私義難安不得循例薦望爲言矣飭敎踵下促令擬入尤不勝慙惶悶隘之至噫以臣衰劣冒據匪據早晩顚沛固已自料而至於昨日事朝體緣臣而隳壞重任由臣而稽曠雖聖度涵容不加之罪臣顧何顔晏然復當於僨敗之地重自歸於忘廉之科哉成命之下擧行無路玆不得不更具短籲仰暴衷懇半日之間再犯瀆擾情窮勢迫尤增死罪伏乞聖明俯賜諒察先治臣方命之罪以肅朝綱以安賤分焉答曰省箚具悉卿懇再問之行申勉回心而銓堂又揮汗虛還卿之辭箚踵至以卿平日休休之量何如是過示不槪耶卿須心心擬薦無使重務久曠也仍傳于申耆曰此批答遣史官傳諭更遣銓官受薦以來
정조 13년
大司成尹行元疏曰伏以園寢祗謁聖慕克伸鑾蹕穩旋玉體冞康臣民忭幸曷有其極仍伏念國子重任豈有一分堪承之望而昨冬課試臨歲期迫怵畏嚴命黽勉副急而愧悚之心尙切干中今玆新除又下於在外人變通之後而課抄不可踰限及於前月二十七日設行再抄而赴擧儒生謂有雨意攔入東西齋房以至居齋生言送之境故以場屋士習不當如是多般開喩終不入庭竟至罷場本月初一日又爲設場將言出題儒生强引不當之事侵詆臣身語及先故臣雖不似名以師儒則少年儒生不知事面發此悖戾之言於多士齊會之中者莫非臣疲軟見侮之致而顧以私義不可冒當試士故不得已又爲罷場矣果然司直之論出而傳聞易訛事實或變遣亂旣峻勘罪甚嚴臣之情地尤萬萬兢蹙無所容措雖荷聖度天大罰止問備而在臣廉隅何可淟涊蹲冒不思所以自處之道乎玆敢不避猥越略控危懇伏乞聖慈俯賜鑑諒將臣所帶之職亟命刊改治臣瀆擾之罪以肅朝綱不勝幸甚答曰省疏具悉事實旣如此爾其勿辭察職
정조 13년
掌令成鼎鎭疏曰伏以臣昨日違傲已極萬萬惶蹙今於荐牌之下固當竭蹶趨承而第伏念臣之八耋老母素患風痺長委床玆今當換節之時又添天行之疾頑痰流注癖積衝亘一步運動亦必須人鎭日扶將有子惟臣情地到此實無離側之望短章自列又犯瀆擾之罪伏乞天地父母俯垂矜諒亟命鐫改以治逋慢之罪兼便救護之地千萬幸甚答曰省疏具悉爾其勿辭救護
정조 13년
正言姜文會疏曰伏以臣百不肖似一無可取言責重任堪承無望不意薇垣之除連下於數月之間馹召之命至及於荒野之外榮踰涯分光動鄕里而始也惝怳繼以感激揣分量才非不知稱塞之無路而含恩畏義竊自附趨走之爲恭遂敢拚棄廉隣唐突出肅及至向者登筵之時昵陪耿光親承玉音殆若家人父子之於一室之內者是臣登科十九年內一初之有也恩榮於是乎極矣至願於是乎畢矣今而後臣雖謝跡朝端沒身田間更有何餘憾哉臣旣參臺地幸登文陛此實可言之會無隱之地而只就故紙循例謄傳更不敢出一言論一事隨逐而進伈泄而退上而莫效報答之義下而難免媕婀之誚自顧職名冞切愧懍且臣於日昨歸自郊班伏覩籌司草記批旨下者以迎班之太稀小不成樣有隨駕兩司重推之命臣亦參居臺職中一人也雖緣陪扈之不參倖免問備之同被而臣旣已進伏於祗迎之列目見班次宜卽論列而泯默經日其所當言不言之失與陪從臺臣無甚異同滿心恧蹙若無所容貸此臣難冒之一端玆敢不避煩瀆仰籲崇嚴伏乞聖慈俯垂諒察亟命遞改無使重貽羞於臺閣以爲人臣不職者之戒焉噫臣雖至愚亦具彝性區區願忠之心竊自謂不後於人而祗緣學術空疏識慮淺短凡係君德時政國計民憂無一番積於中心而講求乎平日其前後叨冒一味含默臣罪臣自知之矣今方乞免豈敢贅他而適有微見之所及不揆僭妄略此附陳焉噫有國所重廉防是已蓋其廉恥不可不嚴上以是導率而激勸下以是謹畏而淬礪也然後官方可以正而朝廷可以尊矣肆惟聖上之於群下私義之難强者不爲之强焉微諒之可遂者曲爲之遂焉瞻聆所及孰不欽仰讃頌而至於平安兵使趙奎鎭扶安縣監李羽晉之遭臺評也曲費造化强令盤礴使其一伸之義終不得遂焉勿論臺言之緊歇官職之內外一旣被論罔敢仍冒者是爲格例之必如是卽其廉防之所不已也惟被兩臣自處之義雖不必深責其在聖朝勵廉恥嚴防閉之政恐不當一向縻爾視同無故臣謂趙奎鎭西閫之寄李羽晉南邑之任竝令遞改以重廉防宜矣臣之謏聞寡識本自昧於典故之事而不能無一二事可言者先正臣趙憲道學節烈實爲百代之所瞻仰列朝之所崇奬而今其後裔陵替宗支畢遷一片祠版托非其所有識之寒心當如何哉蓋先正不幸無適以第一庶子承嫡奉祠觀於列聖朝收錄之典諸先賢碑諡之文班班昭昭可按而知也乃於數百後變出子孫之中竟至移宗於支庶之派此所以年前一臺臣擧似於章奏之間至有議大臣稟處之命而覆啓一款迄未擧行烏在其特令稟處之盛意乎臣所慨歎實在於此誠願更詢大臣詳考譜牒亟令宗支之歸正永杜日後之爭端俾有崇節義立人紀之效焉向承我殿下追思辛壬賜死隱恤之褒奬之將臣帥臣俱施之貤贈之恩易名之典甚盛德也無遺慼矣然而日月之明猶有所未照雨露之澤猶有所未霑有若故統制使臣趙爾重父子是也爾重以平安兵使時事與故兵使臣白時耉李尙同爲被律逮至乙巳同爲伸冤蓋以其時鍜鍊之獄以此三人竝擧而同誣之故惟其被禍伸冤始終與同者此也噫子孫孱微流落遐鄕無人稱道自致泯沒及今一視之澤獨阻九泉之下非但公議之傷憐抑亦聖代之欠典且其子不學生洽亦與贈執義臣徐德修竝死杆揚同時伸雪臣以爲詢之大臣考其事蹟趙爾重一依徐德修例竝施褒贈加採訪而褒錄之則豈不爲勸忠樹風之一助也哉答曰省疏具悉首陣事豈爲一亞將一從臣曲庇所欲痛革而嚴禁者黨私也此胡大事如是斷斷乎武臣處義本自逈異視若行遣亦有特敎爾言近於抉覓殊未妥也趙文烈家系稟處事依施趙爾重父子事亦依所請令該曹問于大臣稟處爾其勿辭察職
정조 13년
己酉四月初九日辰時上御誠正閣召對入侍時參贊官韓晩裕侍讀官崔顯重檢討官李貞運閣臣李晩秀假注書沈能迪記注官金鳳顯記事官金祖淳以次進伏訖上曰進講可也顯重自聖人之心止刑之法也讀奏訖上命下番進講貞運自其一日眚災止可勝辨哉進講訖上命閣臣進講晩秀自若夫穆王之事止以俟來者進讀訖上命參贊官進讀晩裕自定性者止其旨深哉進講訖上曰次陳文義可也顯重曰性則一也而君子則以擴然而大公物來而順應爲主故其性不期定而自定常人則有自私自用之病故未免爲賊仁害義之弊而於此可見天理人欲之分矣此朱子所以觀理二字爲自反之要者此也而若其意之要語則專在於定之一字伏願體念焉上曰所奏好矣貞運曰此篇卽性說也定性之定字爲一篇之宗旨矣存養此性固是學者之先務而存養而至於定然後可謂極功欲求其定則必也涵養完泳亦不可强探力取此尤下工夫處於此定字上留念是臣之望也晩秀曰濂洛以後心性工夫始極其精微朱子此說發程張未發之妙而此時江西之學方盛高明之害尤甚誤看此說則歸於異端之慮誠如聖敎矣上曰其下有觀心說豈無所以耶晩秀對曰心無二用當時學者鮮能知之惟范氏女子言之矣上曰所陳好矣晩裕曰朱子遭遇孝宗如得展布則三代之治可以挽回而君子難進易退故二十七年之間不過三次入見不得有所施措而封事之末陳此悲感之辭也志士之歎惜當如何哉伏願聖明招延山林讀書之士毋使後之志士重有所歎惜焉上曰所陳好矣命退諸臣以次退出
정조 13년
己酉四月初九日辰時上御誠正閣判府事李在協入侍時同副承旨申耆假注書李海隣記注官金鳳顯記事官金祖淳判府事李在協以次進伏訖在協曰近日日氣不調聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣上曰卿行欲於何日治發耶在協曰明日將發矣上曰今番之行與李來鉉偕往耶在協曰然矣上曰何當入來在協曰十四五日間似當入來矣上曰別使何當入送在協曰來年八月可以入送矣命大臣先退上曰漢城判尹入侍出榻敎賤臣承命出與判尹李文源偕入進伏上曰永祐園靑龍邊道路之傷敗近復如何頃者擧動時切欲遍審而値雨不得矣卿之手植柳木想必善長矣文源曰最長者或一丈餘其餘或一丈或半丈矣上曰右麓土圮處補以莎草耶文源曰樹木陰翳莎草不能善長此後以空石覆地則莎草可以着根善長矣上曰卿言好矣從便爲之可也命判尹先退上曰都承旨提調入侍出榻敎上曰中宮殿進御加味歸朮湯今姑停止出榻敎命退諸臣以次退出
정조 13년
己酉四月初九日巳時上御重熙堂左副承旨入侍時左副承旨李書九假注書李海隣記注官金鳳顯記事官金祖淳以次進伏訖命書傳敎曰政官牌招開政又命書傳敎曰今番葛藤在完伯豈有毫分如何之端而無論其言之如何在他道何難督送在本道可謂行不得刑曹參議姑未出代全羅監司李義綱仍任前職牌招察任完伯之代今日政問于大臣薦擬待下批不多日內辭朝又命書傳敎曰職非言官事關大臣而作此駭眼之擧不念相敬之義國體也事面也旣聞之後決不可置而無警營建廳都廳郞廳金履成亟施罷職之典命退承史以次退出
정조 13년
己酉四月初九日午時上御重熙堂工房承旨入侍時左承旨趙衍德假注書沈能迪記注官金鳳顯記事官金祖淳以次進伏訖上曰時囚今日內皆令捧供事分付可也仍命退承史以次退出
정조 13년
己酉四月初九日申時上御重熙堂坐直承旨入侍時同副承旨申耆假注書李海隣記注官趙慶遠記注官金鳳顯以次進伏訖命書傳敎曰爲今日在臺閣者苟求可言上而時政下而官師何患無好村料而陳久無緊關如趙圭鎭李羽晉事如是無難煩複疏批旣示未妥之意正言姜文會從重推考俾朝臣益知惡鬧禁囂之本意雖以該帥該倅言之更以去就二字煩徹之擧則竝當卽其地定配此亦信令之一端以此嚴飭命退承史以次退出
정조 13년
都承旨李祖源坐左承旨趙衍德坐直右承旨未差左副承旨金光默坐右副承旨李書九坐直同副承旨申耆坐注書二員未差假注書朴崙壽仕李海隣仕直事變假注書韓翼鎭仕
정조 13년
申耆啓曰今日禁衛營習陣時新營入直騎士除出標信請出之意敢啓傳曰知道
정조 13년
李祖源啓曰明日文臣殿講製述相値視事頉稟之意敢啓傳曰知道
정조 13년
李祖源啓曰假注書沈能迪身病猝重勢難察任今姑改差何如傳曰允
정조 13년
沈能迪改差代以朴崙壽爲假注書
정조 13년
申耆啓曰今此試官望中時無職名人令該曹口傳付軍職何如傳曰允
정조 13년
申耆啓曰卽者議政府錄事來言左議政李性源以爲昏迷顚錯自陷大戾傳敎之下驚惶震迫求死不得走伏金吾門外恭俟鈇鉞之誅云仍納命召何以爲之敢稟傳曰作鬧者譴罷而卿猶空送銓官屢矣於是乎又不得不加施譴削一則尊朝體一則敬大臣予之此擧謂之昨非今覺則可也在卿有何引義之端乎觀此啓語以傳敎爲引未知傳敎中何句爲礙眼知當卽改以安卿心玆遣史官諭予欲改句語之意卿須附奏勿待命事傳諭仍傳命召
정조 13년
申耆啓曰卽者義禁府都事來言左議政李性源今方待命於金吾門外云係是大臣去就敢啓傳曰知道
정조 13년
李書九啓曰左議政李性源又使錄事來言天奪其魄罪戾層積聖批之下轉益震剝罔措雖伏承勿待命之敎而嚴誅未加之前無非臣泥首席藁之日仍爲胥命唯願遄被金木之典云仍納命召何以爲之敢稟傳曰俄聞史官回奏之言傳敎句語雖無礙眼言者則被罪卿不得共被爲胥命之處義云聞來不勝大訝惑此必史官誤傳不然昨日兩箚豈以受侮於郞官朝體之虧損爲難膺之大防乎方欲嚴處誤傳之史官申勉勿辭還第際又見再次待命啓語執愈緊而引益固甚至有奪魄席藁等語此何說也此何擧也以予寡昧萬無區別分柝於昨今同異之擧噫卿大官也予所倚毗何如眷待何如而寧忍爲此難曉之處義於寡昧之前使寡昧昧於酬接之方耶予今辭竭無以慰譬所望惟在安心還第康濟國事此八字此意更遣史官傳之仍以勿待命事傳諭命召一體傳授
정조 13년
以薛里內官金昌逵手本傳于李書九曰今番營建廳犒饋時水剌間不用大口不待啓下公事只以中官口傳無難進排前後申飭何如此路一開後弊何言況丙申以後雖微物事關度支經費未嘗以口傳分付亦未嘗不以自政院啓下則今焉敢如是違越近日雖有新創之謬例有此先進排之擧云而旣聞之後不可尋常處之當該中官及飯監爲先汰去竝令攸司嚴加科罪徑先進排該司郞官拿問處之謬例始初時中官當嚴處該郞官亦當處分令該曹査實草記以此以彼戶曹不能照管之致該色堂郞亦爲推考
정조 13년
李書九啓曰正言姜文會纔已遞差出去矣合辭闕啓事甚未安大司諫嚴思晩司諫權裕竝卽牌招何如傳曰允
정조 13년
以司諫權裕牌不進罷職傳旨傳于李書九曰只推
정조 13년
兵曹口傳政事副司直曺遠振
정조 13년
趙衍德啓曰問啓事命下矣問于兵曹判書鄭好仁處則以爲臣本愚迷觸處辜負居常惶蹙罔知攸措今日內乘差出命下之後該寺草望卽爲擬送而臣則身在私次晩始得見望單之一邊書入未及周思下吏之趁速來往不能董飭以致擧行之稽緩至承問啓之命此莫非臣昏謬顚錯自速罪戾之致惶懍震剝更無仰達云矣敢啓傳曰知道
정조 13년
申耆以司僕寺一二提調意啓曰內乘申光輅汰去代令該曹口傳差出何如傳曰允
정조 13년
傳于申耆曰內乘申光輅所對無形汰去
정조 13년
兵曹口傳政事以申義顯爲內乘
정조 13년
兵曹以柳鎭恒爲守禦中軍
정조 13년
以慶尙監司狀啓咸昌縣民家失火事傳于申耆曰被燒民戶若是夥然元恤典外加給穀物期於從速結構奠接事令廟堂申飭行會
정조 13년
傳于金光默曰嶺伯狀聞關係民事而黃籤有此誤書邑名致煩提問未免判下之遲滯政院事極爲駭然當該承旨遞差前望單子入之待下批牌招察任
정조 13년
以全羅監司狀啓元還餉留庫中限四分一加分令廟堂稟旨分付事傳于金光默曰依狀請施行事回諭
정조 13년
金光默以文禧廟營建廳言啓曰本廳堂上戶曹判書臣徐有隣與監造官繕工監監役官臣趙鎭奎進詣本廟奉審則廟內外俱無頉處之意敢啓傳曰知道
정조 13년
李書九以弘文館意啓曰校理李祉永副校理權坪連呈辭單不爲行公竝卽牌招察任何如傳曰竝許遞後日政差出
정조 13년
李祖源以吏曹言啓曰奉常寺奉事李德淵受由過限未上來依例改差何如傳曰允
정조 13년
李書九以禁衛營言啓曰本營哨官李台秀外任代以加設哨官姜載遇陞實之意敢啓傳曰知道
정조 13년
李書九以賑恤廳言啓曰中部下米廛契任掌李岳金今月初十日路傍得五朔遺棄男兒良女金召史欲乳養貧不自食願爲受料告于中部自該部同日牒呈依節目使之乳養之意敢啓傳曰知道
정조 13년
李書九以刑曹言啓曰因薛里內官金昌逵手本傳曰今番營建廳犒饋時水剌間所用大口不待啓下公事只以中官口傳無難進排前後申飭何如此路一開後弊何言況丙申以後雖微物細事關度支經費未嘗以口傳分付亦未嘗不以自政院啓下則今焉敢如是違越近日雖有新創之謬例有此先進排之擧云而旣用之後不可尋常處之當該中官及飯監爲先汰去竝令攸司嚴加科罪事命下矣取考律文則大明律制書有違條有曰凡奉制書有所施行而違者杖一百飯監申得文依此律決杖一百放送當該中官鄭喜僑所當一體擧行而喜僑曾經長番移義禁府處之何如傳曰允
정조 13년
正言姜文會啓曰臣姿質魯鈍言議拙劣淸朝耳目之任萬不近似而濫叨是職猥陳一言及承批旨以未妥爲敎以有重推之命臣於是惶隕慙恧靡所容措至若趙圭鎭所坐本自重大李羽晉所遭亦非尋常而臣之草草論列亶出於規官師重廉防之義豈敢有一毫挾雜惹鬧底意而只緣愚闇妄率更提陳久之事致勤責敎之備至此莫非臣人微言輕不能見孚於君父之致其何敢一刻晏據而昨緣夜深今始來避所失尤大請命遞斥臣職答曰如爾喜事之人久置言地無益於繩糾徒亂寅協之治依啓
정조 13년
掌令任希遠啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請島置罪人時偉亟令王府嚴鞫得情新除授持平趙恪時在忠淸道舒川地請斯速乘馹上來事下諭答府曰不允下諭事依啓